પરંતુ આ સારી જાહેરાત ટૂંકા ગાળા માટેની છે. થોડો સમય ભાવોમાં કાબૂમાં રહેશે, પણ પેટ્રોલિયમ પેદાશોનો વપરાશ વધતો રહે છે. ઘટેલા ભાવે પણ ભારત જેવા દેશ માટે તે મોટી મુસીબત બની રહેશે. અમેરિકા અને કેનેડાએ જથ્થો સાચવીને રાખ્યો છે, પણ પેટ્રોલિયમ પદાર્થો બાળવાથી પર્યાવરણને થનારા નુકસાનની ચિંતા તેમણે કરવાની છે. તે જ રીતે ગુજરાત સરકારે કરેલી જાહેરાત ટૂંકા ગાળાની છે. શરૂઆતમાં માત્ર સાડા બાર હજાર ખેડૂતોથી થશે, એવા ખેડૂતોથી થશે, જેમની પાસે ઓલરેડી વીજ કનેક્શન છે, પણ શરૂઆત થાય તે પણ ખરું છે. આવતી કાલે સરકારને ભાન થશે કે યોજનાનું અમલીકરણ ખોટી રીતે થઈ રહ્યું છે. જેમની પાસે વીજ કનેક્શન છે જ નહીં, તેમના સુધી સોલર પેનલ પહોંચાડવાનું સૂઝશે. ઇલેક્ટ્રિક કાર માટે ચર્ચા ચાલી રહી છે. ચીને નક્કી કર્યું છે 2030 સુધીમાં બધી જ વર્તમાન કાર બંધ કરીને માત્ર ઇલેક્ટ્રિક કાર ચાલશે. ભારતે પણ એ જ લક્ષ્ય નક્કી કર્યું છે. આટલા વર્ષમાં તે શક્ય બનશે કે કેમ તે નક્કી નથી, કેમ કે તે પણ એક સરકારી યોજના જ છે. ઇલેક્ટ્રિક કારની બાબતમાં પણ એવું થઈ રહ્યું છે કે ટેસ્લા ભારતમાં આવવા માગે છે, પણ નિયમો નડી રહ્યાં છે. ચીનમાં ટેસ્લાનું યુનિટ ખુલી રહ્યું છે, ભારતમાં ક્યારે ખુલશે તે નક્કી નથી. ભારતમાં ઇલેક્ટ્રિક કાર્સ બનવા લાગી છે. વિદેશી કંપનીને ના આવવા દેવી હોય તો કમ સે કમ ઇન્ડિયન ઇલેક્ટ્રિક કાર કંપની માટે પણ નીતિ બદલવી રહી. થોડા ખેડૂતો માટે, વધારે તો રાજકીય રીતે વિચારીને ભલે નાનકડી યોજના થઈ, પણ જાહેરાત સારી થઈ છે. એ જ રીતે કોઈ ઉદ્યોગગૃહને ફાયદો કરાવવાના હેતુથી પણ નીતિ બદલશે તો લાંબા ગાળે તેનો પણ ફાયદો થશે.